**„MEGTARTÓ, INKLUZÍV KOLLÉGIUMOK”**

**Pályázati felhívás református diákotthonok számára**

A Református Szeretetszolgálat és a HEKS (Svájci Protestáns Egyházak Segélyszervezete) közös támogatásával az Inkluzív Iskolai Program részeként pályázatot hirdet református általános- és középiskolai diákotthonok (kollégiumok) számára a lemorzsolódással veszélyeztetett tanulók megtartásának elősegítése érdekében, hozzájárulva ezzel a kollégium inkluzív szellemű intézményi fejlesztéséhez, a hátrányos helyzetű és roma tanulók iskolai és kollégiumi beilleszkedéséhez, tanulmányi előmeneteléhez, illetve szociális és életkészségeinek megerősítéséhez, valamint a kollégium, az iskola, a szülői ház és a gyülekezet kapcsolatának szorosabbá válásához.

A hátrányos helyzetű, valamint a halmozottan hátrányos helyzetű tanulók esetében az iskolai lemorzsolódás problémája az egyik legsúlyosabb veszélyeztető tényező a sikeres iskolai előmenetel, a későbbi biztonságos életút kialakítása szempontjából. Különösen veszélyeztetettek a roma származású tanulók, valamint a családjuktól távol, kollégiumban nevelkedő diákok. A kollégiumok különleges szerepet töltenek be a gyermekek, fiatalok társadalmi inklúziójának folyamatában azáltal, hogy a családi kapcsolatok mellett megerősítik a kortárs kapcsolatokat, másodlagos szocializációs környezetet teremtenek. Pályázati programunkkal ehhez kívánunk támogatást biztosítani.

**Pályázók köre**: református fenntartásban működő kollégiumok (általános iskola, középiskola vagy szakképző iskola mellett működő)

**A pályázat célja** a hátrányos helyzetű és cigány tanulók iskolai és társadalmi inklúziójának támogatása, amelynek részeként kiemelten támogatja azokat az innovatív kezdeményezéseket, amelyek célul tűzik ki

* az inkluzív kollégiumi közösségek fejlesztését, megerősítését,
* a gyülekezet és a családok bekapcsolódását a kollégiumi életbe és a kollégista diákok támogatásába,
* a diákok egyéni igényein, szükségletein alapuló támogatását, kísérését,
* valamint a tanulás és a szabadidő harmonikus egyensúlyának megteremtését.

**A pályázati program törekvése**, hogy teret nyisson olyan egyedi kezdeményezéseknek, amelyek a hagyományos nevelési eszközökön túl kiemelt figyelmet fordítanak a célcsoport sajátosságaira, amelyek rendhagyó formában válaszolnak az igényekre és amelyek ötvözik a nevelés testi, szellemi és lelki dimenzióit.

**Előnyt élveznek** azok a pályázatok, amelyek a kollégium, az iskola, és a gyülekezet együttműködésében valósulnak meg és amelyek olyan programokkal indulnak, amelyeket a kollégiumi tanulókkal együtt terveztek meg.

**A pályázati programnak tartalmaznia kell**

1. egy ***helyzetképet***, amely bemutatja az iskola és a kollégium tanulói összetételét, a lemorzsolódással veszélyeztetettek körét
2. ***problémaelemzést***, amely ismerteti a kollégiumban élők veszélyeztetettségét és feltárja ezek okait
3. ***cselekvési tervet***, amely tartalmazza azokat a kezdeményezéseket, programokat, amelyeket az intézmény elindít
4. ***költségvetést***, amely tartalmazza a tervezett programok reális költségeit, valamint a szükséges önrészt
5. ***fenntarthatósági tervet***, amely bemutatja, hogy az elindított kezdeményezések, hogyan válnak a kollégiumi nevelés részévé a pályázati időszak után

A pályázati program **megvalósítási időszaka**: 2024. március 1. – 2024. november 30.

**Pénzügyi keretek, információk**

* Elnyerhető hozzájárulás: max. 1.100.000 Ft
* A nyertes pályázókkal a Református Szeretetszolgálat együttműködési megállapodást köt.
* A pályáztató a társfinanszírozás elvének érvényesülése értelmében kéri, hogy a pályázó meglévő erőforrásait használja fel a pályázat megvalósítása érdekében, és ezt a pályázati adatlapon is mutassa be.
* Önrész: a megpályázott összeg 10%-a (1.100.000 Ft esetén 110.000 Ft).
* Eszközbeszerzés a pályázati összeg max. 35%-a lehet.
* A pályázati programból munkabér nem finanszírozható.
* A pályázat előfinanszírozott. A tervezett összeget a projekt indulásakor, a megállapodást követően bocsátjuk a pályázó rendelkezésére.
* A pályázati hozzájárulással legkésőbb 2024. december 15-ig kell elszámolni, a beszámoló tartalmazza a szakmai beszámolót és a pénzügyi elszámolást.
* Az együttműködési megállapodás feltétele, hogy a nevelőtestület vállalja, hogy részt vesz egy 5 órás képzésen (melyről a pedagógusok igazolást kapnak), továbbá képviseli magát az RSZ által szervezett tudásmegosztó konferencián.

**Egyéb feltételek**

* Egy pályázó csak egy pályázatot nyújthat be, amely alól csak a több intézményt fenntartó református iskolai fenntartók képeznek kivételt.
* Az intézmény fenntartójának nyilatkoznia kell arról, hogy a projekt céljaival egyetért, annak megvalósítását támogatja.

**A pályázat benyújtása**

* **A pályázat benyújtásának határideje: 2024. január. 7. 23:59:59**
* A pályázat benyújtásának módja:
 az alábbi dokumentumokat meg lehet igényelni a naszadi.kriszta@diakonia.hu elektronikus postacímen, és ide várjuk a kitöltött pályázati anyagot:

1. Kitöltött pályázati adatlap word formátumban, továbbá kinyomtatva és aláírva majd beszkennelve.

2. Fenntartói nyilatkozat aláírva és beszkennelve.

3. Kitöltött költségvetési táblázat excel formátumban és kinyomtatva, aláírva és beszkennelve.

Budapest, 2023. 11. 10.